મારી મા ખૂબ બહાદૂર મહિલા છે. વર્ષ 1983માં મારી બેન અરુણાનાં જન્મ પછી બરાબર પાંચમાં દિવસે મારી મા ને શિક્ષિકાની નોકરીનો હુકમ મળેલો અને નોકરીના સ્થળે બીજા દિવસે જ હાજર થઇ હતી. છ દિવસનાં નવજાત બાળકને લઇ હાજર થયેલી મારી મા ને શાળાના આચાર્યે હાજર તો કરેલી પણ રજાઓ મંજૂર ન કરેલી. દસેક દિવસ સાથે ઘોડીયું લઇને મારી મા શાળામાં ભણાવતી. આ મારી મા સાથે ચોખ્ખો અન્યાય હતો. અગિયારમાં દિવસે વળી આચાર્યએ તઘલઘી હુકમ છોડ્યો. તમારે બાળકીને લઇ શાળાએ આવવું નહી. અને બાર દિવસથી તંગ થયેલી કમાન છટકી! લાકડાંની ખુરશી ઉઠાવી..ધડામ..આચાર્યજીને બે ટાંકા આવી ગયા..! એ પછી મારી મા સુરેન્દ્રનગર જીલ્લામાં 'દબંગ શિક્ષિકા' તરીકે પ્રખ્યાત થઇ ગઇ કેમકે જેને બે ટાંકા આવેલા તે આચાર્ય ચાલું ટર્મના ધારાસભ્યના સગાભાઇ હતાં. મારી મા નો ગુસ્સો વાજબી હતો તે તત્કાલીન ધારાસભ્યે કબુલીને બન્ને પક્ષ વચ્ચે સમાધાન કરાવેલું.